Koník
v nebezpečenstve

Vyšlo aj v tlačovej podobe

Objednať môžete na

www.fragment.sk

www.albatrosmedia.sk

Usch Luhn

Koník v nebezpečenstve – e-kniha

Copyright © Albatros Media a. s., 2023

Všetky práva vyhradené.

Žiadna časť tejto publikácie nesmie byť rozširovaná

bez písomného súhlasu majiteľov práv.

Usch Luhn – Ponyherz: Ponyherz in Gefahr

Copyright text and illustrations

© 2014 by CARLSEN Verlag GmbH, Hamburg, Germany

First published in Germany under the title PONYHERZ: PONYHERZ IN GEFAHR

All rights reserved

Translation © Kristína Ježovičová, 2023

Slovak edition © Albatros Media Slovakia, s. r. o., 2023

E-book konverziu vytvorilo Grafické a DTP studio Fragment

E-book konverzia © Grafické a DTP studio Fragment, 2023

Všetky práva sú vyhradené. Žiadna časť tejto publikácie sa nesmie kopírovať a rozmnožovať za účelom rozširovania v akejkoľvek forme alebo akýmkoľvek spôsobom bez písomného súhlasu vydavateľa.

ISBN v tlačenej verzii 978-80-566-3495-0

ISBN e-knihy 978-80-566-3517-9 (1. zverejnenie, 2023) (epub)

ISBN e-knihy 978-80-566-3518-6 (1. zverejnenie, 2023) (mobi)

ISBN e-knihy 978-80-566-3516-2 (1. zverejnenie, 2023) (ePDF)

Toto je Srdiečko.

Srdiečko je divý kôň. Žije v lese so svojím stádom. V podstate. Odkedy stretol jedno celkom výnimočné dievča, všetko je inak...

Toto je Peter.

Vlastní konskú farmu a v jednom kuse sa rozpráva s koňmi. Zvyčajne je na stope tajomstvám.

Toto je Leo.

Chodí do Anninej triedy, super sa vyzná v koňoch a veľmi dobre hrá futbal. Žije so svojím strýkom Petrom.

Toto je Pán Frank.

Ide o gaučového mopslíka ako z veľkej knihy. Množstvo múch na Petrovej farme ho privádza do šialenstva.

Toto sú rodičia Anni a Larsa.

Pán a pani Sommeroví sú záhradníci a pestujú orchidey. Preto je dom na vidieku presne to, čo potrebujú.

Toto je Pia.

Chodí do Anninej triedy a žije na luxusnom veľkostatku Horná Hota. Stretávajú sa tam talentovaní jazdci a skutočné dostihové kozy.

Toto je Lars.

Annin malý brat. Zo všetkého najviac miluje kopanie jám. Lars vie byť poriadna otrava. Napriek tomu by Anni svojho brata nevymenila za žiadneho iného na svete.

A toto je Anni.

Má rada maminu malinovú zmrzlinu a svojho brata Larsa. Tajne sníva o veľmi výnimočnom koníkovi…

Annino tajomstvo

Je veľmi skorý letný deň. Annini rodičia a jej brat Lars ešte tvrdo spia. Len Anni je už čulá ako rybička. Ako každé ráno, aj dnes celkom potichučky vykĺzla z domu. Ani záhradná bránka pri jej odchode nezavŕzgala. Medzičasom zistila, ako rýchlo treba otvoriť dvierka, aby boli tiché ako myška.

Rýchlymi krokmi kráča do tmavého lesa, ktorý sa začína hneď za záhradou. Nemá ani štipku strachu. Bez toho, aby sa starala o pichľavé konáre, prelieza cez hustý černicový krík. Napokon sa ocitá pri čistinke.

Annino srdce bije od rozrušenia tak hlasno, že ho dokáže počuť v svojej hlave. V rovnakom rytme opakovane šepká tú istú vetu:

„Hneď – som – pri – tebe. Hneď – som – pri – tebe! Hneď – som – pri – tebe!“

Zaznie radostné zaerdžanie.

Sr-dieč-ko! Sr-dieč-ko! búši Annin pulz. Urobí veľký skok.

„Srdiečko!“

V ďalšom momente objíma teplý, mäkučký krk koníka. Stíska ho pevne, zatvára oči a v uchu cíti jeho dych. Zhlboka sa nadýchne známej vône.

„Dobré ráno, môj zlatý!“ vzdychne si Anni šťastne. „Dúfam, že sa ti snívali rovnako pekné sny ako mne.“

Srdiečko súhlasne zafŕka a slintá na Annin krk, až ho má ona celý mokrý.

„Fuuuj, ďakujem pekne, ale už som sa dnes umývala!“ piští.

Chytí ho za hrivu, vytiahne sa hore a napraví sa na jeho chrbte. „Poďme!“

Hneď nato Anni pevne pritisnutá k Srdiečku trieli cez čistinku na kvetinovú lúku a preč.

„Rýchlejšie, Srdiečko, rýchlejšie!“ povzbudzuje koníka. „Ešte rýchlejšie!“

Srdiečko bujaro nadvihuje hlavu a skáče cez malý potok. Mladá líška prestrašene uskočí nabok a rozhorčene sa za nimi pozerá.

„Aj ty si sa už prebudil?!“ vykríkne s chichotom ponad plece.

Silno si pritláča tvár do Srdiečkovej hrejivej srsti a znova sa zhlboka nadýchne.

Zmes čerstvého vzduchu, šťavnatej trávy a kvitnúcich záhonov divých ruží jej preteká nosom.

Och, ako dobre vonia! Oveľa lepšie ako čistokrvné kone z veľkostatku Horná Hota, ktoré neustále postávajú v stajni.

Na sekundu musí Anni myslieť na Piu. Pia s ňou chodí do triedy a býva na statku Horná Hota. U nej a jej kamarátok sa všetko krúti okolo drahých koní, dôležitých turnajov a správneho jazdeckého oblečenia. Tie baby nemajú absolútne poňatia! Privinie sa tesnejšie k Srdiečku. Byť pri ňom je všetko, čo si praje. Odkedy Anni objavila divé kone a so Srdiečkom si pozreli do očí, sú jednoducho nerozluční.

Samozrejme, že to nesmie nik vedieť!

A tak sa Anni takmer každé ráno vykráda z domu do tmavého lesa. Veľmi dobre vie, že tam na ňu koník čaká, a preto nemá vôbec strach. On ju ochráni pred všetkými nebezpečenstvami!

Je to ako zázrak: Na Srdiečku vie jazdiť, akoby nikdy nerobila nič iné. Keď lieta, sediac na jeho chrbte, akoby sa ocitla v prenádhernom sne.

Ale Srdiečko nie je vybájený! Ten malý divý kôň je živý, aj keď sa Anni niekedy musí poštípať do ruky, aby tomu uverila. Vtedy takmer puká od radosti!

Srdiečko nie je len najvoňavejší koník na svete, ale je aj veľmi inteligentný. Pozná veľa tajných ciest a vedie Anni na miesta, ktoré nikdy predtým nevidela.

Malý vodopád, ktorý steká zo skaly uprostred lesa, objavili spolu práve vo chvíli, keď bola Anni veľmi smädná. Odvtedy si tam často dávajú pauzu a pijú lahodnú vodu. Srdiečko si dokonca srkol hlt priamo z Anniných rúk.

Preskúmavať okolie so Srdiečkom je oveľa krajšie, ako preskakovať cez pár farebne pomaľovaných prekážok na turnaji. Keby bolo podľa nej, mohla by sa dňom i nocou túlať lesom a čistinkou.

„Škoda!“ hovorí nahlas.

Presne tak. Veľká škoda, že je dnes celkom normálny školský deň.